Trupul neînsuflețit al fostului mare jucător de hochei și antrenor Constantin Curelar a poposit marți la prânz la Patinoarul Areni, fiind întâmpinat de oamenii ce l-au cunoscut și apreciat, care au dorit să-și prezinte omagiile. Cu acest prilej s-a ținut și o slujbă de pomenire, oficiată de părintele Dumitru Airinei.
Sicriul fostului antrenor de la CSM Suceava a fost depus ulterior la capela mortuară a Catedralei "Pogorârea Sfântului Duh" din Rădăuți. Slujba religioasă de înmormântare va avea loc joi, 7 martie, cu începere de la ora 12.00, după care cortegiul funerar va pleca spre Cimitirul Central.
Fostul mare jucător de hochei Constantin Curelar s-a stins din viață vineri seară, la vârsta de 70 de ani, la Gheorgheni, acolo unde asista în calitate de spectator la un meci de hochei. A suferit un infarct și cu toate eforturile medicilor nu a mai putut fi resuscitat.
Constantin Curelar este originar din Rădăuți, iar ca jucător de hochei a avut o carieră prestigioasă. A fost internațional al României și campion național la seniori de 5 ori, iar la juniori a triumfat o dată. A evoluat la Dunărea Galați, Steaua, Dinamo și Petrolul Ploiești, formație unde și-a început cariera de antrenor. În 1999 s-a întors pe meleagurile bucovinene, activând până în prezent ca antrenor de hochei la CSM Suceava.